Nuuskommentaar: Daai onnie-klap en generasies X, Y, ZArgieffoto: Pixabay.com Daar was enorme reaksie op ’n video op die sosiale media wat gewys het hoe ’n onderwyseres ’n skoolmeisie klap. Talle mense het na aanleiding van ’n deel van die video wat wys hoe die meisie haar minagtend teenoor die onderwyseres gedra, die onderwyseres se kant gekies. Trouens, baie het ook die meisie se ma erg verkwalik dat sy die meisie se kant gekies het. So tussenin is baie gehoor van die probleem van skoolboelies wat in wese so endemies geword het dat slagoffers hulle al tot selfdood gewend het. ’n Boelie se ma het botweg geweier om te erken haar kind is ’n boelie, tot die skool ’n video aan die ma gewys het wat die kind in aksie getoon het. Die ma was verslae. Is dit Generasie X se skuld? Nie formeel nie. Generasie X word beskryf as kinders wat tussen ongeveer 1961 en 1981 gebore sou wees. Om nou nog op skool te wees, sou ’n redelike kwota dofheid tussen die ore vereis. Generasie X word beskou as die generasie tussen die sogenaamde Baby Boomers en die Millennials, maar laasgenoemdes sou nou tussen 23 en 37 jaar oud wees – dus ook te oud om nog op skool te wees. Vandag se skoolkinders en vele studente pas eerder in by wat vandag as post-Millennials bekend staan. In baie hedendaagse “tabelle” word die “Generasie X” dikwels nie eens aangedui nie, ingesluk deur die ander kategorieë. Maar het die kategorieë self verdwyn, of net die benoeming daarvan? Of het vele van die toegedigte eienskappe van hierdie groep, wat dit ook soms as die “Verlore generasie” laat bekend staan het, bloot die naam polities inkorrek gemaak? Dit is breedweg ’n generasie wat met minder ouerlike toesig groot geword het. Dit is weer onder meer veroorsaak deur meer egskeidings en meer moeders wat gaan werk het. Dit word soms vergeet dat daar ook ’n hele rits positiewe eienskappe aan dié generasie gekoppel word, soos ’n ingesteldheid tot entrepreneurskap, maar die permissiewe era en CD-musiek word ook hieraan gekoppel. Maar dit was toe. Wat sien en ervaar ons nou? By ’n skool het die skoolhoof, wat moedeloos was oor die baie kinders wat pouses op spesifieke plekke dampies slaan, ’n videokamera in ’n boom versteek, en die spulletjie, goed verteenwoordig deur alle rasse en geslagte, afgeneem. Mooi herkenbaar. Geen vinger kan na diskriminasie gewys word nie. Hy laat kom die ouers en wys hulle die video. Die ouers se reaksie is verbysterend. Hulle beskuldig die skoolhoof daarvan dat hy die kinders se privaatheid geskend het! ’n Aantal jare gelede laai die polisie een nag na middernag ’n stormdronk 13-jarige meisie op wat by ’n berugte gedeelte van daardie stad rondhang, en die professionele prostitute se klandisie steel. Hulle neem haar na haar ouerhuis in die stad se skuldbult, en klop die ouers op. Die kind se pa gaan gal af oor die polisie die kind se pret bederf. In die twee gevalle hierbo genoem, is die hele spektrum van welvaart en intellek ingesluit. Is dit, figuurlik gesproke, nou Generasie X wat kleintjies gekry het? Of is daar fout met die post-Millennials (ook bekend as Generasie Z) self? Of dat dit hoofsaaklik die invloed van maats is, groepdruk, ensovoorts? Die meeste van hierdie generasie is vertroud met die internet en die sosiale media, en is tegnologies baie gemaklik. Ouers verwys soms in ’n ligte luim te midde van hul eie gesukkel met die internet na hul kinders as hul toegang tot die internet. Hul ouers was gewoonlik deel van Generasie X of ook Millennials. Hulle is sterk beïnvloed deur die groot resessie en terreuraanvalle, en ontwikkel ’n entrepreneursingesteldheid om nie soos hul ouers slagoffers van die groeiende inkomstegaping te word nie, en is gewoonlik bekommerd oor naskoolse studiegeld. ‘n Skermskoot uit die video van ‘n onderwyseres wat ‘n leerder klap. (Video: Twitter) Baie van dié eienskappe, soos lojaliteit, meelewendheid, vasberadenheid en verantwoordelikheid, word as positief beskou. Kerkbywoning op ’n jong ouderdom is dubbel so hoog as die vorige geslag s’n. Dit klink mos na ’n model-generasie. Miskien moet maar van die breë kategorisering vergeet word, en meer na die individuele eienskappe gekyk word, en ouers meer sorgsaamheid in hul ouerskap opneem. Miskien is daar iets te neem uit die opvatting dat al die geslagte sedert Generasie X, met Generasie X ingesluit, uitbranding by baie individue begin beleef het. Generasie X staan ook bekend as die “Masters of self-deprecation”. Dit is die eerste generasie wat deur studieskuld gewurg is. Maar daar is die invloed van Zeitgeist (tydsgees) ook. Dit word beskryf as die algemene intellektuele, morele en kulturele klimaat van ’n era. Ten slotte, al word die bestaan van Generasie X nog selde erken, maak die generasie in die VSA 55% van die stigters van groot ondernemings uit. En al is hulle deur studentelenings gewurg, is hulle vir 31% van die inkomste verantwoordelik, al maak hulle net 25% van die bevolking uit. Ouers en ander opvoeders kan gerus die beste eienskappe van die verskillende generasies saamvoeg en in vandag se opvoeding inwerk om wangedrag deur ouers, opvoeders én die jong boompies te probeer voorkom. • Maroela Media het ŉ skarebefondsingsprojek op die webwerf BackaBuddy van stapel gestuur om Herman te help om fondse vir sy kankerbehandeling in te samel. Klik hier om meer te lees of om Herman deur BackaBuddy finansieel te ondersteun. • Indien jy ŉ direkte bydrae in die Toeriens se bankrekening wil maak, stuur ŉ e-pos aan [email protected] met “Herman Toerien” in die onderwerpveld.